**Pekema Oy** oli suomalainen muoviraaka-aineita valmistanut yritys, jonka toiminta alkoi vuonna 1972 Porvoon Kilpilahdessa Nesteen öljynjalostamon yhteydessä. Vuonna 1978 tappiollinen yritys yhdistettiin Nesteeseen, joka sai muovituotannon kannattavaksi 1980-luvun taitteessa.

Pekema Oy perustettiin maaliskuussa 1969, ja sen pääosakkaiksi tulivat valtionyhtiöt Neste Oy 44 prosentilla ja Enso-Gutzeit 6 prosentilla. Pienempiä osuuksia merkitsivät yksityiset, muoviraaka-aineita tarvitsevat yritykset Kymin Osakeyhtiö, Paraisten Kalkkivuori Oy, Nokia, Säteri, Strömberg ja Upo. Myöhemmin pienomistajaksi tuli myös Kemira. Vuonna 1972 käynnistyneen tehtaan ensimmäisiksi tuotteiksi tulivat korkeapainepolyeteeni (LDPE) ja lopulta käynnistysvaikeuksien jälkeen myös polyvinyylikloridi (PVC). Tehdas rakennettiin samaan aikaan kuin sitä palvelemaan tarkoitettu Nesteen jalostamon eteenikrakkaamo. Samoihin aikoihin, vuonna 1970, perustettiin Kilpilahteen myös polystyreeniä valmistava Stymer Oy, joka toimii nykyisin nimellä BEWiSynbra RAW Oy.

Heti Pekeman käynnistyttyä maailmaan iski vuoden 1973 öljykriisi ja yhtiön kannattavuus oli kaavailtua heikompaa. Liikevaihto kasvoi kyllä nopeasti, 56 miljoonasta markasta 1972 aina 340 miljoonaan markkaan vuonna 1976. Vuosi 1974 oli ensimmäinen ja ainoaksi jäänyt voitollinen tilivuosi, mutta vuosina 1975–1976 Pekema teki yli 30 miljoonaa markkaa tappiota. Vuonna 1977 Pekeman yhteistyökumppaniksi tuli yhdysvaltalainen Chemplex ja uudeksi toimitusjohtajaksi Olov A. Hixénin tilalle Raimo Suoniemi. Samoihin aikoihin Pekema menetti suuren asiakkaansa Esso Chemicalsin tilauksia tämän käynnistettyä oman muoviraaka-ainetuotantonsa Länsi-Saksassa ja Belgiassa. Seuraavana vuonna Pekeman muovituotanto liitettiin Nesteeseen, mutta Pekema-yhtiö jatkoi markkinointiyhtiönä ja tuotemerkkinä..

1980-luvun taitteessa Neste sai Pekeman entisen tuotannon ja markkinoinnin kuntoon niin, että liikevaihto kasvoi yli kaksinkertaiseksi muun muassa muoviraaka-aineviennin Neuvostoliittoon käynnistyttyä uudelleen viiden vuoden tauon jälkeen. Tuotanto laajeni aromaattituotannon bentseeniyksiköllä 1978 sekä kumeeni- ja fenoliyksiköllä 1981. Vuoden 1988 lopulla Nesteen muoviraaka-ainetuotanto laajeni polypropyleeniin (PP).

Neste ja Statoil yhdistivät vuonna 1994 petrokemian ja polyolefiinituotantonsa uuteen yhteisyritykseensä Borealisiin. Vuonna 1996 Borealis sai tehtäväkseen puhdistaa edeltäjänsä Pekeman kahden hehtaarin kokoinen kaatopaikka, jonne oli kerrostettu muovijätettä 7–10 metrin paksuudelta. Neste luopui Borealisin omistuksesta 1998 ja Statoil 2006. Itävallasta johdettu Borealis Polymers Oy toimii yhä Kilpilahdessa, jossa sen viisi tuotantolaitosta valmistavat olefiineja (eteeni, propeeni, butadieeni), fenolia, polyeteeniä ja polypropeenia. Muita muoviteollisuusyrityksiä Porvoon jalostamon kyljessä ovat solupolystyreeniä eli "styroksia" valmistava BEWiSynbra RAW Oy ja polyesterihartseja lujitemuoviteollisuudelle valmistava Ashland Finland Oy.

Lähteet
-------

1. 1 2  Kiuru, Kari: Tappioyhtiön veres vetojuhta: Pekeman kohdalle sattuneet harvinaisen raskaat vuodet.  *Helsingin Sanomat*, 1.2.1977, s. 22. Näköislehden aukeama (tilaajille).
2. ↑  Pekemalla epäonnea. Käynnistysvaikeudet jatkuneet puoli vuotta.  *Helsingin Sanomat*, 1.2.1973, s. 23. Näköislehden aukeama (tilaajille).
3. ↑  Suomalainen muoviyhtiö perustettu. Pekema Oy säästä 100 mmk valuuttoja vuosittain.  *Helsingin Sanomat*, 29.3.1969, s. 18. Näköislehden aukeama (tilaajille).
4. ↑  *StyroChem Finland Oy, Porvoon tehtaan laajennushanke, ympäristövaikutusten arviointiohjelma*, s. 4. Ymparisto.fi, 2008. Teoksen verkkoversio (viitattu 13.5.2019).
5. ↑  Pekemalle amerikkalainen yhteistyökumppani.  *Helsingin Sanomat*, 2.9.1977, s. 27. Näköislehden aukeama (tilaajille).
6. ↑  Pensala, Matti J.: Muovinteko alkoi Euroopassa.  *Helsingin Sanomat*, 24.5.1977, s. 23. Näköislehden aukeama (tilaajille).
7. ↑  Pekema jää Nesteen markkinointiyhtiöksi.  *Helsingin Sanomat*, 8.12.1978, s. 35. Näköislehden aukeama (tilaajille).
8. ↑  Kiuru, Kari: Neste pelasti petrokemian teollisuuden. Pekeman siivous kannattavaksi onnistui.  *Helsingin Sanomat*, 27.1.1981, s. 25. Näköislehden aukeama (tilaajille).
9. 1 2  Historia *borealisgroup.com*. Viitattu 13.5.2019.
10. ↑  Kiuru, Kari: Borealis siivoaa Pekeman entisen kaatopaikan muovijätteitä Porvoon mlk:ssa *Helsingin Sanomat*.  25.11.1996. Viitattu 13.5.2019.
11. ↑  Yritykset Kilpilahdessa *kilpilahti.fi*.  Arkistoitu 13.5.2019. Viitattu 13.5.2019.